Van Rooyen: 'Ek kan op die hoogste vlak deelneem' | Maroela Media
Suid-Afrika se Erik van Rooyen het aan homself bewys dat hy teen die wêreld se voorste gholfspelers kan kompeteer nadat hy 17de geëindig het by die Britse Ope.
Van Rooyen het die beste van die Suid-Afrikaners gevaar by Carnoustie en gesamentlik 17de geëindig met 'n 73 in die laaste ronde. Die Italianer Francesco Molinari het die gesogte Claret Jug omhoog gehou ná sy foutlose ronde van 69 (twee houe minder as baansyfer).
"As ek moet terugkyk, was dit net 'n ongelooflike week. Ek het aan myself bewys dat ek op die hoogste vlak kan deelneem," het Van Rooyen aan African News Agency gesê. "Ek wil speel en ek wil wen. Ek wil nie net in die top 20 eindig nie."
Dié 28-jarige het sy ronde perfek begin met twee voëltjies. "Dit was natuurlik die ideale begin, dis net jammer ek kon dit nie volhou nie. Maar ek sal terugkom. Toe ek my naam boaan die telbord gesien het, was dit nogal 'n ongelooflike oomblik vir my."
Fransesco Molinari. Foto: AP Photo/Peter Morrison
Volgens Van Rooyen het Carnoustie op die laaste dag sy tande ontbloot. "Dit is wat mense verwag van die Britse Ope. As jy nie op die kruin van jou spel is nie, gaan jy foute maak."
Louis Oosthuizen was gesamentlik 28ste. Tiger Woods het gewys hy is met mening terug nadat hy in die gesamentlike sesde plek geëindig het, drie houe agter Molinari. Woods was in 'n stadium die alleenvoorloper.
Kevin Kisner (74), Xander Schauffele (74), Justin Rose (69) en Rory Mcllroy (70) was gesamentlik tweede.
Veels geluk aan Erik en ook aan die ander Suid Afrikaners wat op hierdie duiwel van 'n baan heel skaflik gevaar het. Dit is veral die 'nuwe' jonges soos van Rooyen, Brandt, Stone wat getoon het dat hulle vorentoe in Player, Els, Goosen, Schwartzel, Oosthuizen se voetspore kan volg.